《晚年辟地为圃僭用老坡和靖节归田园居六韵 其一》
宋代·叶茵

太湖三万顷，湖中东西山。谋隐愧不早，欲往嗟衰年。

道南地夷愧，半占龟鱼渊。断岸连疏村，浮云栖平田。

得此愿可酬，不啻湖山间。瞻彼闵子巷，卜居千载前。

犹存六七舍，古柳生青烟。邻曲来无时，为予喜欲颠。

畴知在尘境，中有风月閒。吾将老此乡，草木俱欣然。

作者简介：吴江笠泽人，字景文。不慕荣利，萧闲自放，名其所居曰“顺适堂”，与徐玑、林洪相唱和。其诗闲雅清矫，与魏野、林逋风格相近，如《古意》、《竹风水月》等多为淡泊清雅之作。著《顺适堂吟稿》五卷。